b'\n_START_ARTICLE_\nSaksan rajoittamaton upotussota\n_START_PARAGRAPH_\nSaksan rajoittamaton upotussota eli rajoittamaton sukellusvenesota oli Saksan sotavoimien toimintatapa Pohjois-Atlantin, Pohjanmeren ja Englannin kanaalin alueella ensimm\xc3\xa4isen maailmansodan loppupuolella vuosina 1917\xe2\x80\x931918. Sill\xc3\xa4 tarkoitettiin, ett\xc3\xa4 kaikki vihollisen ja puolueettomien maiden alukset upotetaan ilman varoitusta. T\xc3\xa4t\xc3\xa4 perusteltiin sill\xc3\xa4, ett\xc3\xa4 Iso-Britannia oli asettanut Saksan kauppasaartoon eik\xc3\xa4 siis p\xc3\xa4\xc3\xa4st\xc3\xa4nyt puolueettomien maiden laivoja Saksaan.\n_START_SECTION_\nSukellusvenesodan alku\n_START_PARAGRAPH_\nSaksalaiset aloittivat sukellusveneiden rakentamisohjelman, kun sodan alussa syyskuussa 1914 muutama sukellusvene upotti useita Ison-Britannian sota-aluksia. Pian Saksalla oli k\xc3\xa4yt\xc3\xb6ss\xc3\xa4\xc3\xa4n kolmisensataa sukellusvenett\xc3\xa4. Saksa julisti 4. helmikuuta 1915, ett\xc3\xa4 se upottaa kaikki alukset, jotka kuljettavat sotatarvikkeita ymp\xc3\xa4rysvalloille. Brittil\xc3\xa4isen RMS Lusitanian upottaminen 7.5.1915 kuitenkin suututti amerikkalaisia, varsinkin kun turmassa hukkui yli 1\xc2\xa0200 ihmist\xc3\xa4. Syyskuussa 1916 Saksa sopi Yhdysvaltojen kanssa, ett\xc3\xa4 kauppalaivat ensin pys\xc3\xa4ytet\xc3\xa4\xc3\xa4n ja tarkistetaan, eik\xc3\xa4 ihmisuhreja tule, jos ne upotetaan.\n_START_SECTION_\nAlusten upottaminen ilman varoitusta\n_START_PARAGRAPH_\nKauppasaarron aiheuttama elintarvikepula k\xc3\xa4vi Saksassa siet\xc3\xa4m\xc3\xa4tt\xc3\xb6m\xc3\xa4ksi, ja se julisti 1. helmikuuta 1917 rajoittamattoman upotussodan, vaikka se samalla merkitsi Yhdysvaltojen liittymist\xc3\xa4 ymp\xc3\xa4rysvaltoihin. Ajatuksen takana oli ylip\xc3\xa4\xc3\xa4llikk\xc3\xb6 Paul von Hindenburg. Nyt kaikki vihollisen ja puolueettomien maiden alukset upotettiin ilman varoitusta. Merell\xc3\xa4 oli jatkuvasti 40 sukellusvenett\xc3\xa4 ja kes\xc3\xa4n 1917 aikana ne upottivat 795 kauppalaivaa.\n_START_SECTION_\nBrittien vastatoimet\n_START_PARAGRAPH_\nBritit tarvitsivat tehokasta asetta sukellusveneit\xc3\xa4 vastaan. Sellainen oli MK 6 -merimiina, jonka tuntosarvissa oli kosketussytyttimet. Niit\xc3\xa4 laskettiin mereen 76\xc2\xa0000 kappaletta. Englannin kanaalissa upotetiin merimiinoilla 26 sukellusvenett\xc3\xa4. My\xc3\xb6s syvyyspommit, torpedot, tykkituli ja ilmahy\xc3\xb6kk\xc3\xa4ykset olivat k\xc3\xa4yt\xc3\xb6ss\xc3\xa4. Lopuksi keksittiin suojata kaupalaivoja h\xc3\xa4vitt\xc3\xa4jill\xc3\xa4. Marraskuussa 1918 Saksa sai upotetuksi en\xc3\xa4\xc3\xa4 15 kauppalaivaa, ennen kuin aselepo tuli voimaan 11.11.1918.'